Gedrink. Maar dronk? – Hervormend
Nugterheid wat dronk lyk.
Om op die kerkraad van ŉ gemeente te dien, is maar een van baie goed wat die Heilige Gees ons help doen.
Maar niks wat die Heilige Gees ons help doen, is doodgewoon of normaal nie. Inteendeel, dit lyk soms na malligheid. Jy kan lyk of jy jou goeie oordeel kwyt is. Jy slaan mense dronk.
Dronkgeslane mense het destyds van die apostels gesê húlle is dronk.
Hier in die Hervormde Kerk waar ons baie waarde heg aan nugterheid, is dit net so maklik om dié fout te maak.
Kom ons leer verstaan hoe ons kerkraadslede (en die res van ons) hulle werk doen, en wat die armes en die ellendiges daarmee uit te waai het
Spreuke 31 verse 1 tot 9
11 Augustus 2019, NHKA Kampersrus
Heilige Gees. Kerkraadsbevestiging.
Gesang 601 strofes 4 en 5
Gesang 273 strofes 1, 2 en 4.
Gesang 295 strofes 1 en 3.
Gesang 280 49 strofes 2 en 3.
Psalm 134 strofe 2.
Gesang 487 strofes 1, 3 en 4.
Gesang 523 strofe 3.
Skyfie: Gedrink. Maar dronk? Nugterheid wat dronk lyk.
Kom ons leer verstaan hoe ons kerkraadslede (en die res van ons) hulle werk doen, en wat die armes en die ellendiges daarmee uit te waai het.
Skyfie: Staan. Toetredelied. Sing Gesang 601 strofes 4 en 5. Kom, elkeen wat dors is, kom drink.
Kom, elkeen wat dors is, kom kry iets te drinke.
Kom ons staan op en sing
Projeksie: Begeleiding begin hier
Roeping en Seëngroet (Bly staan)
Skyfie: Bly staan. Roeping en Seëngroet. Psalm 34. Ek is een van die ellendiges wat geroep het. Die Here het gehoor.
Ek sal die Here altyd weer prys, sy lof sal altyd op my lippe wees.
Ek sal die roem van die Here sing; dié wat swaar kry, sal dit hoor en daaroor bly wees.
Ek het die Here aangeroep en Hy het my geantwoord, Hy het my gered uit alle doodsgevare.
Skyfie: Bly staan. Sing saam. Gesang 273 : 1, 2 en 4. Laat my met U verenig lewe, Ware Wynstok.
Kom ons sing dat die Here ons moet deurstroom, besiel en seën, sodat ons vrugbaar kan wees. Sing saam
Loof die Here met sang (Staan)
Skyfie: Sit gerus. Die wil van God. I Timoteus 3 : 1 tot 13.
Sit nou, dan luister ons saam na God se riglyne vir die lewe.
Riglyne vir die geloofslewe
I Timoteus 3 : 1 tot 13 vertel hoe kerkraadslede in die gemeente moet werk.
I Timoteus 3 : 1 tot 13
Dit is ŉ waar woord: Wie graag ouderling wil wees, begeer ŉ voortreflike werk.
ŉ Ouderling moet onberispelik wees, getrou aan ŉ eggenoot, nugter, verstandig, beskaaf, gasvry en bekwaam om te onderrig;
ŉ Ouderling moenie aan drank verslaaf of ŉ rusiemaker wees nie, maar inskiklik, vredeliewend en nie geldgierig nie.
ŉ Ouderling moet goeie beheer hê van ŉ eie huisgesin, en in alle opsigte op waardige wyse gesag oor eie kinders kan uitoefen.
Immers, as iemand nie weet om ŉ eie huisgesin te beheer nie, hoe kan so iemand dan die sorg vir die gemeente van God opneem?
ŉ Ouderling moet ook nie iemand wees wat maar onlangs tot geloof gekom het nie. So iemand kan verwaand word, en in die oordeel kom waarin die duiwel mense laat beland.
Ook by mense buite die gemeente moet ŉ ouderling as ŉ goeie mens bekendstaan sodat daar nie praatjies ontstaan en die ouderling in ŉ strik van die duiwel val nie.
Net so moet diakens ook mense van goeie karakter wees. Hulle moenie uit twee monde praat nie en nie aan drank verslaaf of op oneerlike winsbejag uit wees nie.
Hulle moet in alle opregtheid aan die geopenbaarde waarheid van die geloof vashou.
Vooraf moet ondersoek ingestel word na hulle geskiktheid, en as niemand beswaar teen hulle inbring nie, kan hulle as diakens dien.
Net so moet vroue ook van goeie karakter wees, nie skinder nie, nugter en in alles betroubaar.
ŉ Diaken moet aan sy/haar eggenoot getrou wees, en die kinders van die ei huisgesin goed beheer.
Die wat as diaken goed gedien het, verwerf vir hulleself ŉ eervolle plek in die gemeente en groot vrymoedigheid in die geloof in Christus Jesus.
Skyfie: Bly sit. Genadeverkondiging. Jesaja 51. Vir jou wat steier onder jou sonde en tekorte: Luister hierna.
Wie van ons kwalifiseer regtig om in die Here se kerk ŉ ampsdraer te wees? Nie een nie. Ons steier onder ons sonde. Ons skiet, almal van ons, ver tekort. Hoor nou wat sê God in
Luister dan tog hierna, jy wat in soveel ellende verkeer, jy wat dronk is, maar nie van wyn nie.
So sê die Here, jou Here en jou God wat die saak van sy volk behartig: Ek gaan die beker wat jou laat steier het, uit jou hand wegvat, die beker van my toorn. Jy hoef nie verder daaruit te drink nie.
Skyfie: Bly sit. Bely geloof. Jesus het ons gifbeker gesluk.
Die beker waaruit ons nie verder hoef te drink nie, het ons in ŉ spons opgesuig en vir God gevoer.
Skyfie: Bly sit. Sing. Gesang 295 strofes 1 en 3. Aan die kruis dra U ons skande.
Aan die kruis drink Jesus ons gifbeker. So vergewe God ons. Sing saam
Skyfie: Gebedshouding. Kom ons praat met God.
Voornemende ouderlinge en diakens word na vore geroep:
Kallie van Zweel
Soos ‘n herder, moet ouderlinge met hulle dienswerk die gemeente voorgaan in geloof, met liefde versorg en oor almal se leer en lewe opsig hou. Só begelei ouderlinge die gemeente om hulle lewe aan God te wy.
beloof u om hierdie werk getrou en met toewyding te verrig en om deurlopend daaroor verantwoording te doen?
Hierop antwoord elkeen individueel met die uitlees van sy naam:
Verder moet hy hulle, sowel as die hele gemeente, soos volg toespreek:
Gemeente, ontvang, respekteer en ondersteun hierdie broers en susters as dienaars van God. Voorsien hulle met die nodige middele om hulle dienswerk te verrig. Deur dit te doen sal ons in liefde by die waarheid bly en so in alle opsigte groei na Christus toe – die Heer en Hoof van sy kerk!
Skyfie: Staan op. Sing Psalm 134 : 2. Die Here seën jou.
Kom ons staan op en sing ons nuwe ampsdraers die Here se seën toe. Sing saam
Sing (Staan op)
Skyfie: Sit. Handelinge 2 verse 5 en 6; 11b tot 18. Bladsy 161 van die Nuwe Testament, 1983.
Ons lees uit die Nuwe Testament, uit Handelinge 2, vers 5 en 6, en verse 11b tot 18. Dit begin op bladsy 161 van die Nuwe Testament in die 1983-Afrikaanse vertaling van die Bybel.
Toe die mense die geluid hoor, het ‘n groot skare saamgedrom. En omdat elkeen gehoor het hoe daar in sy eie taal gepraat word, het hulle nie geweet hoe hulle dit het nie.
“. . . Ons hoor hulle in ons eie tale praat oor die groot dinge wat God gedoen het.”
Skyfie: Handelinge 2 vers 13. “Hulle is dronk.”
Netnou lees ons verder uit die Bybel.
Skyfie: Bly sit. Sing saam. Gesang 280 : 2 en 3. Laat my leef soos die Woord sê.
Kom ons sing dat ons wil leef soos die Woord sê ons moet. Kom ons sing
Gesang 280 strofes 2 en 3.
Skyfie: Bly sit. Preek. Gedrink. Maar dronk? Nugterheid wat dronk lyk.
Die dag toe die Heilige Gees kom, verwyt die toeskouers die ouens wat die Gees ontvang het, dat hulle dronk is.
Die begeesterdes se verweer was dat dit maar 09:00 in die oggend is en dat ŉ mens nie so vroeg al begin drink nie.
Maar hulle móés tog dronk gelýk het, want waarom anders sou mense hulle van beskonkenheid verdink? Handelinge noem twee goed wat seker kon gelyk het op gedrink wees, maar dit verklap tegelyk ook iets van mense se vooroordeel.
Eerstens, die ouens het in verskillende tale gepraat, in al wat ŉ plaaslike taal is en selfs tale van ver weg in die streek. Natuurlik sou vir diegene wat nie al dié tale kon praat of verstaan nie, dit soos ŉ sinlose gebrabbel geklink het, iets wat dronkaards goed kan doen.
Die tweede ding wat jou dronkenskap kon laat vermoed het, was dat die manne gepraat het oor die groot dinge wat God gedoen het. Daar was dalk toe al die gevoel dat alles ŉ tyd en ŉ plek het. Nege uur in die môre op ŉ gewone werksdag is nie die tyd vir ŉ kerkery nie, en ŉ gepreek hoort in die sinagoge, nie hier op straat nie.
Hoe dit ookal sy, almal van ons weet hoe min jy jou aan ŉ dronk mens se geteem steur.
Miskien het hulle geesdrif die apostels dronk laat lyk? Hulle was uitgelate, skaamteloos vrymoedig, en vreesloos reguit – arrogant! – met hulle aantygings oor wat mense met God die Seun aangevang het. Aan die ander kant, dalk was met die eerste aanhoor van die evangelie, die Goeie Nuus net te goed om waar te wees, of het dit nog net nie sin gemaak nie. Hoe dit ookal sy, met dié is daar toe ŉ beduidende deel van die skare wat kopskuddend en skouerophalend gee pad.
Waar ampsdraers hulle werk doen, of nie, gebeur dit dikwels. Altyd as ons aanneem dat wat mense doen, presies is wat en soos wat God dit wil hê, vloek ons vir God. En net vir Jesus gril mense al meer as genoeg, moet dus nou nie met opset aanstoot wil gee nie.
Diegene wat tóg nog nuuskierig rondstaan, hoor toe dié oggend die eerste preek ooit: Petrus verduidelik vir hulle wat aangaan.
Die opmerking oor dronkenskap sou as terloops afgemaak kon word, as dit nie weer en weer ter sprake sou kom nie. Ons het gelees hoe Timoteus in sy riglyne vir ŉ gelowige lewe, eers die ouderlinge en dan die diakens vermaan om nie aan drank verslaaf te raak nie. En vroue, sê Timoteus, moet ook nugter bly.
Hoekom? Wat is dit dan aan dronk wees wat vir ampsdraers probleme skep? Daar is tog geen verbod op alkohol nie, asof ampsdraers geheelonthouers moet wees nie.
Miskien kan Spreuke lig werp op die kwessie. In Spreuke 31 hoor ons van ŉ koning met die naam Lemuel.
Skyfie: Lemuel “met wie God” לְמוּאֵל‎ Ləmû’ēl, “die een met wie God (praat).”
Blaai solank soontoe. Dis in die Ou Testament, Spreuke 31. Dis op bladsy 721 van die 1983-Afrikaanse vertaling van die Bybel.
Wie koning Lemuel nou eintlik was, bly ŉ raaisel, behalwe dat dit ŉ bynaam vir Salomo kon gewees het. Die naam beteken letterlik: “met hom, God” en daar word gespekuleer dat dit kan bedoel: “die een met wie God (praat).”
Lemuel sê hierdie wysheid kom van sy ma af. Dit laat weer die vermoede ontstaan dat Batseba, Dawid se vrou en Salomo se ma, die bron kan wees.
Skyfie: Sit. Spreuke 31 verse 3 tot 9. Bladsy 721 van die Ou Testament, 1983.
Ons lees van vers 3 af tot en met vers 9. Lemuel se ma begin by hoe gevaarlik vroue kan wees, voor sy hom oor drank waarsku. Sy sê vir hom:
moenie jou krag op vrouens vermors nie, moenie jou lewe verspil met hulle nie; hulle bring konings tot ‘n val.
Dit pas konings nie om te drink nie, Lemuel, dit pas hulle nie, dit pas mense met gesag nie om hulle aan drank oor te gee nie.
As hulle drink, vergeet hulle wat die wet bepaal en laat hulle nie reg geskied aan al die minderbevoorregtes nie.
Gee drank aan dié wat besig is om onder te gaan, laat dié wat swaar ly, drink;
as so ‘n mens drink, vergeet hy van sy armoede en dink hy nie meer aan sy moeilikheid nie.
Skyfie: Sit. Spreuke 31 verse 8 en 9.
Praat jý vir dié wat self nie hulle sê mag sê nie, kom op vir die reg van dié wat te gronde gaan;
praat, en lewer regverdige uitsprake, laat reg geskied aan die armes en ellendiges.
Dié wat nie ŉ sê het nie, dié wat te gronde gaan: Vir hulle regte moet jy veg. Die armes en die ellendiges: Laat aan hulle reg geskied. Maar is jy dronk, van wat ookal, jou beneweling laat jou juis van armes en ellendiges se lotgevalle vergeet.
Ek dink dis belangrik om vers 3, die vermaning oor vroue, hier in gedagte te hou. Nie net drank maak jou dronk nie. Enigiets kan ŉ man se aandag aflei van wat hy eintlik moet doen, ook vroue. (Dit werk ook andersom, mos?) Ampsdraers moet ligloop vir enigiets wat maak dat hulle nie helder dink nie, want dan verloor jy fokus. As jy in ŉ gesagsposisie is, iemand soos ŉ koning, of ŉ apostel wat die koninkryk van God hier moet bestuur – en daarom geld dit ook vir ŉ ampsdraer van die kerk – moet jy nugter wees. Sulke soberheid verseker goeie oordeel. En goeie oordeel beteken in hierdie geval dat jy jou fokus moet kan hou op die doel wat God met jou en jou amp het.
Daar is baie dinge wat ons aandag verg. Daar is baie dinge wat ons so besig hou dat ons vir kerkwerk min tyd kry. Daar is baie dinge wat belangriker voel en prioriteit kry. En hoe belangriker ŉ ding voel, hoe groter is die risiko dat ons daaraan verslaaf kan wees. Dis tog wat verslawing is: Dat iets vir jou buitensporig belangrik raak.
Ons móét almal geldmaak, werk, verdien. Maar hoef ons meer te hê as om van te leef?
Ons moet kan skuiling bied, maar ons hoef nie ook ŉ huisie by die see te hê nie.
Ons moet kan eet, maar nie noodwendig kaviaar nie;
aantrek, maar nie net Calvin Klein nie.
Ons moet by ons gesinne betrokke wees. Trouens, hoe ons ons gesinne bestuur, is ŉ voorvereiste vir die amp. Maar beteken betrokkenheid by ons kinders, om hulle te leer kompeteer teen hulleself, teen mekaar en teen al wat ŉ ander mens is, want om te wen is alles? Is om ons kinders te leer deelneem, verloor, voel, liefhê en kuier en nie ook belangrik nie? Is om hulle te leer gemoedelik en sonder veroordeling met ander mense saam te wees en saam te leef, nie selfs beter as om almal as kwaadwillige opponente te sien nie? En hoe ver strek ons plig regtig jeens hulle skole se roem?
Om jou familie se veiligheid te verseker is een ding, maar om slim- of satellietfone met opsporingstoepassings te hê of gewapende lyfwagte te huur om mekaar en geld en goed op te pas, is verregaande.
Natuurlik het jy die reg om iets te hê, maar om sommer iemand ander sŉ te vat?
Ja, ons moet kan ry, maar is ŉ nuwe vuurwa elke jaar as die nuwe model winkel toe kom, nie dalk oordaad nie?
Kan ŉ sakpas kuier by oupa en ouma, en vakansie by niggies en nefies nie ook so vormend wees soos die toer Tibet of Italië toe nie?
Al hoe meer voel dit vir my die uitdaging van ons tyd is om te weet wanneer om op te hou, wanneer om nee te sê, om te weet wat is goed, wat is genoeg, en wat is goed genoeg. Ons kan nie, want ons is verslaaf, dronk gedrink. Ons het ons oorgegee aan die “drank.”
Skyfie: Verslawing verdoof sensitiwiteit.
As ‘n (arm of ellendige) mens drink, vergeet hy van sy armoede en dink hy nie meer aan sy moeilikheid nie.
Die enigste verskil as mense wat mag het en gesag dra, dronk word, is ons vergeet arm en ellendige mense se lot is ook ons moeilikheid. Mense wat gesag het, moet fokus op sorg vir armes en ellendiges. Iemand soos ŉ koning of ŉ ampsdraer in God se koninkryk, vergeet ook van die armoede en ellende, (alhoewel, nooit van hulle eie nie, want niemand voel ooit hulle het genoeg nie, nie eers ons nie), maar hulle vergeet wel van die armoede en ellende van ander. Ons vergeet ons is hier om te help. Ons vergeet dat ons juis met gesag beklee is om mense wat te gronde gaan, te versorg, hulle laste te verlig en aan hulle reg te laat geskied.
Verslawing verdoof sensitiwiteit. Verslawing haal die gevoelens uit.
Daarvoor moet jy nugter bly.
Ons in die Hervormde Kerk het met nugterheid nie moeilikheid nie. Ons roem juis op ons sobere spiritualiteit wat deurdagte gedrag verg. Dis in lyn met wat die Skrif sê. Maar ons is, almal van ons, effens onder die invloed; dalk nie stormdronk nie, maar ons drink tog. Daarom het ons ouderlinge, diakens, manne en vroue in ons gemeente nodig wat kan helder dink. Mense wat kan nugter dink, kan voel ook.
Die Heilige Gees maak ons nie dom of dronk nie.
Dog, die ironie is, dat as ŉ mens van die groot dade wat God doen, begin praat, as jy sê dat jy in die Goeie Nuus glo, en dan die daad by die woord voeg en vir God gehoorsaam en aan armes en ellendiges gehoor gee en hulle help, juis dit lyk vir die wêreld na volslae besopenheid. Só ver is wat God wil hê al verwyderd van wat vir die wêreld reg lyk.
Bly nugter. Kom drink die wyn van die nagmaaltafel en word regtig nugter; kom word wys, Lemuel, sê jou Ma.
Skyfie: Sing (Staan) Gesang 487 : 1, 3 en 4. Laat die helder water vloei, tot die allerverste strand.
Ryke seën vloei al verder. Sing saam
Skyfie: Bly staan. Seën. Die Here is naby die gebrokenes. Hy help die moedeloses. Jy ook.
As die regverdiges om hulp roep, hoor die Here hulle en red Hy hulle uit al hulle benoudhede.
Die Here is naby die gebrokenes, Hy help die moedeloses.
Gee vryelik aan jou broer wat arm is, en moenie sleg voel omdat jy vir hom gegee het nie, want juis omdat jy vir hom gee, sal die Here jou God jou voorspoedig maak in alles wat jy doen en aanpak.
Daar sal altyd armes in jou land wees, en daarom het ek jou beveel om vrygewig te wees teenoor jou mede-Israeliet wat in nood is en arm is.”
Skyfie: Sing. Gesang 523 : 3.
Skyfie: Gedrink. Maar dronk? Nugterheid wat dronk lyk. Transkripsie https://hennielagrange.wordpress.com/
Posted on 11 August 2019 11 August 2019 Posted in Eredienste, Gedink oor God, HervormdTagged ampsdraers, armes, dronk, ellendiges, Handelinge 2:5-18, Heilige Gees, nugterheid, sorg, Spreuke 31:1-9
Gebraai: net skrikgemaak, gaar of houtskool.
Koek en sampioene
Argief Select Month August 2019 (6) July 2019 (4) June 2019 (7) May 2019 (5) April 2019 (5) March 2019 (7) February 2019 (4) January 2019 (6) December 2018 (8) November 2018 (7) October 2018 (11) September 2018 (9) August 2018 (10) July 2018 (5) June 2018 (4) May 2018 (5) April 2018 (6) March 2018 (4) February 2018 (7) January 2018 (6) December 2017 (12) November 2017 (6) October 2017 (14) September 2017 (7) August 2017 (3) July 2017 (5) June 2017 (13) May 2017 (10) April 2017 (6) March 2017 (8) February 2017 (4) January 2017 (8) December 2016 (11) November 2016 (9) October 2016 (5) September 2016 (11) August 2016 (5) July 2016 (4) June 2016 (4) May 2016 (7) April 2016 (5) March 2016 (2) February 2016 (4) January 2016 (3) December 2015 (5) November 2015 (4) October 2015 (1) July 2015 (1) June 2015 (2) May 2015 (4) April 2015 (1) February 2015 (1) January 2015 (1) October 2014 (1) September 2014 (2) July 2014 (2) June 2014 (1) May 2014 (1) April 2014 (1) March 2014 (2) January 2014 (2) November 2013 (2) October 2013 (2) September 2013 (1) August 2013 (1) July 2013 (1) June 2013 (6) May 2013 (10) April 2013 (9) March 2013 (29) May 2010 (2) April 2010 (4)